  Майя Бывальцева Сяме пыӵам ӟуч калык элькун шулдыръяськон - Масленча – туэ Сарапулын 10-тӥ южтолэзе ортчоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Праздниклэн учкетэз (концепциез) вашкала йылолъёсты но Сарапуллэсь трос дауръем историзэ огазея но «Ӟуч Масленча С. купеч карын» («Русская Масленица в купеческом городе С.») нимаське. Шулдыръяськонлэн радлыказ: - Масленча шествие, отчы Удмуртилэн каръёсысьтыз но ёросъёсысьтыз делегациос пыриськозы. Соос Сарапуллэн валтӥсь ульчаетӥз – Советской – ортчозы но Горд площаде потозы, отын праздниклэн валтӥсь сценаез радъямын луоз. - «Масленча азбар» вожвылъяськон, отын чеберлыко киужъёсты, синпельёсты, корка котыръёсты но Масленча арбериосты возьматозы. - «Такмакъёсъя биатлон», творчествоен вырисьёслэн вожвылъяськонзы, йылпумъян люкетаз артист луэмзэс усто возьматыны быгатӥсь муртъёс но масленча шулдыръяськонъёслы сӥзем тужгес аспӧртэм произведениос гинэ шедёзы. - «Ӟуч Масленча С. купеч карын» концерт площадкаын фольклор коллективъёс ӟуч калык творчестволэсь узырлыксэ возьматозы. Со сяна, шулдыръяськон дыръя нимаз интыосын сяме пыӵам вожвылъяськонъёс ортчозы: «Встреча» - ӟуч калык эктонъёсты дышетон; «Сарапульские заигрыши» - вашкала азбар шудонъёс; «Лакомка» - пӧраськонъя вожвылъяськонъёс; «Широкий разгуляй» - вожвылъяськонъёс: борддор вылэ борддор нюръяськон, молотъёсын серемес жугиськон, гозы кыскан, мешокын ворттылон; «Тёщины вечёрки» - мильымен вожвылъяськонъёс; «Золовкины посиделки» - нылъёслы вожвылъяськонъёс; «Прощеное воскресение». Со сяна, куноос «Гынсапеген хоккей» вожвылъяськонъёсы пыриськыны быгатозы. Юмшанэз радъясьёс праздниклэсь валтӥсь йылолзэ - Масленча сульдэрез стонэз – но уз вунэтэ. Тодэ вайытом, 10-тӥ южтолэзе ик Масленчаез «Лудорвай» музей-заповедникын пусъёзы. Пусъём, Удмуртстат лыдъяз, кӧня коньдон быдтоно луозы Ижкарын улӥсьёс калык праздниклэсь валтӥсь тодметсэ - мильымез - пыжон понна. Тегъёс: Мерлык Сарапул Удмуртия Масленча праздникъёс ӟучьёс  